**Hoolekogu koosolek nr 1**

Koosolek toimus: 11.10.2023

Koosoleku kestvus: 17.30-18.30

Koosolekut juhatas: lasteaia direktor Piret Saar

Koosolekul osalesid: Mari-Liisa Parder (Lepatriinude rühm), Kerri Gertrud Mikli (Siilikeste rühm), Kristi Aronmäe (Meimummide rühma asendusliige), Elen Rebane (Oravakeste rühm), Kersti Rüütli (pedagoogide esindaja), Piret Saar (direktor)

Koosolekult puudusid: Lennart von Moller (Hiirekeste rühm), Kätlin Rebane (vallavalitsuse esindaja)

**Päevakord:**

**1. Hoolekogu koosseis 2023/24 õa. ja hoolekogu esimehe valimine**

**2. Toiduraha hinnatõus – direktor P. Saar**

**3. Ülevaade hoolekogu ettepanekutest ja nende täitmisest õppeaastal 2022/2023.a. – direktor P. Saar**

**4. Eelarve 2024. aasta eelnõu tutvustus – direktor P. Saar**

**5. Kohal algatatud teemad**

1. **Hoolekogu koosseis 2023/24 õa. ja hoolekogu esimehe valimine**
2. **LEPATRIINUDE RÜHM**

Mari-Liisa Parder - lapsevanemate esindaja

Eret Lipand - asendusliige

1. **SIILIKESTE RÜHM**

Kerri Gertrud Mikli - lapsevanemate esindaja

Jane Lepikov - asendusliige

1. **MESIMUMMIDE RÜHM**

Mari Saar - lapsevanemate esindaja

Kristi Aromäe - asendusliige

1. **ORAVAKESTE RÜHM**

Elen Rebane - lapsevanemate esindaja

Maarja-Liis Lastik - asendusliige

1. **HIIREKESTE RÜHM**

Lennart von Moller - lapsevanemate esindaja

Piret Punt - asendusliige

1. **LASTEAIA PEDAGOOGIDE ESINDAJA**

Kersti Rüütli - pedagoogide esindaja

1. **KASTRE VALLAVALITSUS**

Kätlin Rebane - vallavalitsuse esindaja

Hoolekogu esimeheks valiti ühehäälselt: Mari-Liisa Parder (Lepatriinude rühm)

Hoolekogu esimehe asendajaks valiti ühehäälselt: Kerri Gertrud Mikli (Siilikeste rühm)

Koosoleku protokollijaks valiti ühehäälselt: Elen Rebane (Oravakeste rühm)

1. **Toiduraha hinnatõus**

Seoses üldise hinnatõusuga tegi direktor P. Saar ettepaneku toiduraha tõstmiseks. Liit ja aiarühmades (Mesimummides, Lepatriinudes, Siilikestes, Hiirekestes) uueks toiduraha maksumuseks saab olema 2.30 eurot/päev:

hommik 0,40 eurot;  
lõuna 1,40 eurot;  
oode 0,50 eurot.

Sõimerühmas (Oravakestes) 2.10 eurot/päev:

hommik 0,35 eurot;  
lõuna 1,30 eurot;  
oode 0,45 eurot.

Hoolekogu otsustas ettepaneku vastu võtta. Uus toiduraha maksumus rakendub tagasiulatuvalt alates 1.oktoobrist 2023.

Lisaks otsuse vastuvõtmisele tutvus Hoolekogu ka uue toitlustaja poolse asjaajamisega – tihe ja avatud suhtlus teenuse pakkujaga võimaldab menüüd muuta tagasiside põhjal vaid paremaks. Koos hommikusöögiga tuleb kaasa ka saateleht päeva kohta koos täpse info sööjate arvu, toidukoguste jms kohta. Võrreldes varasemaga lihtsustab see toidu õiglast jaotamist tuntavalt.

1. **Ülevaade hoolekogu ettepanekutest ja nende täitmisest õppeaastal 2022/2023.a.-direktor P. Saar**
2. Lasteaia V rühma renoveerimine märtsis augustini 2023 – Rühm on renoveeritud ning Hoolekogu liikmed on tulemust näinud. Eesmärk on täidetud.
3. Murekohaks viirushaigustega lapsed rühmas - Toimus lapsevanemate aruteluring 2022/2023 õppeaasta Oravakeste rühmas, kus kohalolijaks ka meditsiiniharidusega lapsevanem. Teadmised viiruslike nohu/köha haiguste leviku ja eristamise osas asmaatilisest/kroonilisest haigusest aitas vanematel mõista paremini, miks haigeid lapsi lastekollektiivi ei lubata ning soovitusi vajadusel pöörduda arsti poole vastava tõendi saamiseks. Lasteaia personalil ei ole pädevust hinnata lapsel esinevaid viirushaiguste sümptomeid ilma vastavasisulise arstitõendita teisiti kui kodust ravi vajavaks viirushaiguseks. Lasteaias kehtib 0-tolerant viirushaiguste suhtes. Arutelu tulemusel on olukord paranenud, kuid vastavasisulist meeldetuletust lastevanematele on tarvis siiski aeg-ajalt teha.
4. Küsimustik lapsevanamatele eelkooli osas – Lapsevanematele on küsimustik saadetud, et kaardistada lastevanemate peamised murekohad senise eelkooli toimumise osas. Üks peamisi murekohti on liiga lühikeseks jääv eelkooli aeg (senini on alanud eelkool märtsis), kuid mis puudused täpsemalt sellest tulenevad – kas laps saab liiga vähese ettevalmistuse kooliks lasteaias? Liiga lühike harjutamisperiood kooliks? Vms? Plaan on lastevanematele edastatud küsitluse tulemusi arvestada võimaluste piires juba käesoleval õppeaastal.
5. Ohtlike puude likvideerimine – Lasteaia õuealal on teostatud nulgude hoolduslõikus. Töö veel jätkub ning on 2024. aasta eelarve eelnõusse sisse viidud.
6. Päkapikkude käimine lasteaias - Otsustai ühiselt, et lasteaias päkapikud ei käi.
7. Ventilatsioon Oravakeste rühmas - Uue rühma ehituse käigus tehti korda ka Oravakeste rühma ventilatsioonisüsteem.
8. Heategevuslik laat „Lapselt lapsele“ - kogusime 173,80 eurot, mille eest soetamisel põrandakleebiste keks.
9. Piirdeaia ehitus planeeritakse edasi 2023/2024 eelarvesse.
10. **Eelarve 2024. aasta eelnõu tutvustus - direktor P. Saar**
11. Projektõppe koolitus kogu majale 1500 eurot.
12. Erivajadusega lapse toetamise koolitus Tartu Ülikoolis 1250.- inimene = vajalik saata 2 inimest koolitusele.
13. Remont, restaureerimine:

* Lasteaia piirdeaia rekonstrueerimine 25 000.-
* Haljastus lasteaia õuealal ohtlike puude ja viljapuude (lehised, kuused õunapuud) hoolduslõikus ja langetamine. Puid kokku ca 20.

1. Muusikategevus- aktiivkõlarid, helipult, mikrofon, väikekannel, meediamängija 2 800.-;
2. **Kohal algatatud teemad**

* Oktoobrist on kaks töötajat suunatud Tartu Ülikooli õppima 320 tunnisele koolitusele „Erivajadusega laps lasteaias”, et toetada õpetajate kompetentse.
* **Lapsevanema küsimus direktorile**Varasemalt oli Koolieelse lasteasutuse rahastamisel lapsevanemate poolt kaetava osa  
  kehtestamise määruses osalustasu erisuste rakendamise tingimus, et osalustasus soodustuse saamiseks peab vähemalt üks lapsevanem ja tema üheaegselt lasteaiakohta kasutavad lapsed elama rahvastikuregistri andmetel Kastre vallas. Viimases, kehtivas määruses on aga kirjas: (2) Osalustasu erisuste rakendamiseks peavad mõlemad lapsevanemad ja tema üheaegselt lasteaiakohta kasutavad lapsed elama rahvastikuregistri andmetel Kastre vallas.  
  Kui pere on lahku läinud ning ühe vanema elukoht ei ole (enam) Kastre vallas, kus lapsed teise vanema juures elavad ja lasteaias käivad, siis on soodustuse mitte rakendamine üksikvanema suhtes ebaõiglane ning majanduslikku olukorda halvendav. Direktor suunab küsimuse Kastre vallavalitsusele edasi.
* **VI rühma avamine –** Ei ole hetkel plaanis, kuid vastavalt vajadusele moodustatakse sobitusrühmi, et toetada tuge vajavaid lapsi väiksema lastekollektiiviga. Enne, kui VI rühma ruum renoveerida ja eelarvesse lisada, ootavad ees veel praegu kasutusel olevad ruumid renoveerimist (Hiirekeste rühm).
* **Valverühmad** – Tänaseks juba toimivad valverühmad. Nii lasteaia personal, kui ka lapsed ja lapsevanemad on uue korraga harjumas. Valverühmade loomine annab võimaluse õpetajatel rohkem kattuvat tööaega juurde saada.
* **Logopeed** – Aktiivsed otsingud logopeedi leidmiseks käivad. On väike lootus, et ehk novembrist alates saab hädavajalik logopeedi koht täidetud 0,25 koormust.
* **Kultuurimaja poolne tee ja valgustus** – Kuna lasteaia enda parkla on väike, siis on olnud valla poolt soovitus parkida kultuurimaja suurde parklasse, kust on otse tee lasteaeda mööda killustikku. Lisaks toovad ka paljud kohalikud elanikud jala lapsi just sealt kaudu erinevatel põhjuste lasteaeda. Murekohaks on tee ohutus – killustikku mööda on ebamugav ka täiskasvanul kõndida, lapsest rääkimata, sest oht on nikastuda. Tee kõrval kasvab tihti hooldamata hein, mis on hommikuti ja vihma korral kaste-märg ning jalad saavad kergesti märjaks. Ettepanek on kultuurimaja parklas toimuva teekatte ehitusega üheagselt korrastada ühtlasi ka tee parklast edasi lasteaia väravani. Direktor P. Saar uurib esimesel võimalusel, kas on võimalik laiendada parkla ehitustöid lasteaia väravani viiva jalgtee võrra.

Ühtlasi puudub sel teelõigul valgustus. Probleem on ka lasteaeda sisenedes – lasteaia eest liikudes V rühma poolt maja taha on täielik pimedus, enne, kui majatagused valgused uuesti liikumise nähtavaks muudavad. Samuti on pimeduses värava juures asuv kelgumägi, mida lapsed võiksid valgustuse all rõõmuga kasutada.

* **Jalgratta linnak** – Kuna nooremate ja vanemate laste rühmad on õueala jaotuses läbisegi, on probleemiks vanematele lastele puudulik koht rattaga sõitmiseks. Rattasõit seab ohtu kõikide laste turvalisuse. Ettepanek on rajada V rühma poolt aiatagusele (lasteaia ja bussijaama vahelisele alale), hetkel tühjana seisvale valla maale jalgrattateede linnak, kus lasteaialapsed saaksid käia sõitmas päevasel ajal rühmaõpetajatega. Linnakus võiks olla ka mõni trikiramp ning linnak oleks avalik ehk kasutatav kõikide kohalike laste poolt.
* **Ekstra-madal seiklusrada** – Kõige nooremad lapsed (Siilikesed, Oravakesed) on liiga väiksed, et saaksid iseseisvalt hakkama kooli juures oleva madalseiklusrajaga. Ettepanek oleks rajada ka mõned rajad kõige pisematele, kas kooli juures asuvale seiklusrajale juurde pikenduseks või näiteks eelnevalt väljatoodud ettepaneku juurde- jalgratta linnaku - täienduseks. Ettepanek võib kanduda edasi ka 2025 aasta eelarve eelnõusse.